text: Café skal hjælpe angste soldater
  05 september 2018 kl. 16.41
  Mange krigsveteraner har sociale fobier og bliver derhjemme hele dagen. 
  Onsdag åbnede Veterancafé Esbjerg. Cafeen er et nyt samlingssted for veteraner og deres pårørende, og den blev åbnet på Flagdagen for Danmarks udsendte.
  - Her i kommunen er der cirka 80 sårede veteraner, som har så store problemer, at de ikke tør at bevæge sig ud blandt andre mennesker. Dem vil vi gerne have herned, siger Carl Bratved, som er formand for Veterancafé Esbjerg.
  Hjemme hele dagen 
  Der er cirka 800 veteraner i Esbjerg, og cirka hver tiende af dem har sociale fobier. Cafeens formand mener, det nye samlingssted kan forbedre veteranernes tilværelse.
  Carl Bratved, formand for Veterancafé Esbjerg.: "Mange sidder alene hjemme hele dagen og går kun ud om aftenen."
  - Her kan de få noget socialt samvær, som mange af dem ellers ikke ville få. Mange sidder alene hjemme hele dagen og går kun ud om aftenen. Her skal de ikke forklare, hvilke problemer, de har, for alle er ligesindede. Så de kan hygge sig stille og roligt sammen, siger Carl Bratved.
  Åbent hver onsdag
  Cafeen ligger i Frivillighuset Vindrosen, og den vil være åben hver onsdag fra klokken 12 til 15.
  
  